Buganda ekwataganye n’ekitongole kya Uganda Association of Women Lawyers okukendeeza endooliito ku ttaka. Obwakabaka bwongedde okukwatagana n’ekitongole ekirwanirira eddembe ly’abakyala ekya Uganda Association of Women Lawyers okusobola okukendeeza enkaayana ku ttaka awamu n’okulaba nga wabaawo obwenkanya. Bw’abadde ayogera ku nteekateeka eno, ssenkulu wa Buganda Land Board, Omukungu Simon Kabogozza Muwanga ategeezezza nti ku mulundi guno amaanyi bagenda kugateeka ku kubangula bakyala ku ddembe lyabwe n’ettaka, olwo kibayambe obutanyagibwako byabwe mu lukujjukujju.Omukungu Kabogozza agamba nti emirundi mingi abakyala be basinga okunyigirizibwa bwe kituuka ku nsonga y’okugabanya ebintu by’omugenzi, naddala singa bba ava mu bulamu bw’ensi era bwe kituuka okugabana ettaka abeŋŋanda balimalawo ewatali kubaako kye bamulekera.